Musieum Géologi Bandung
Musieum Géologi Bandung mangrupa musieum anu neundeun rupa-rupa titinggal géologi panglengkepna di Indonésia, saperti koléksi batu-batu fosil sato purba, diorama, peta géologis pakakas tambang, pangeboran minyak, hasil panalungtikan géologis di lapangan, vulkanologi, arsip ilmiah, katut barang-barang géologis.<ref name="Ensisun">Ajip Rosidi, dkk, (2000). Ensiklopedi Sunda: Alam, Manusia, Budaya (termasuk budaya Betawi dan Cirebon), kaca 426-7. Jakarta: Pustaka Jaya.</ref> Sajaba ti éta, ieu musiem mangrupa musieum géologi hiji-hijina sa-asia.

Sajarah

Mun nempo ka mangsa ka tukang, sajarah ngadegna ieu musieum téh teu leupas tina pokalna sababaraha panaratas saperti Valintijn, Rumphius, Junghuhn jeung nu séjénna nu geus mangtaun-taun nalungtik ngeunaan Pulo Jawa. Satuluyna, pamaréntah Kolonial Hindia Walanda, dumasar Koninklijk Besluit Nomor 45 taun 1850, disusul ku Besluit No. 52/1852 ngadegkeun Dienst van het Mijnwezen atawa Jawatan Pertambangan.Mijnwezen ieu nu jadi cakal bakal ngadegna Musieum Géologi Bandung téh. Ti taun 1852-1866 mah ieu lembaga puseurna aya di Buitenzorg (kiwari Bogor), ngan ti taun 1866-1924 dipindahkeun ka Batavia [[kiwari Jakarta). Ku sabab kagiatanana beuki tohaga, taun 1922 statusna undak jadi Dienst van den Mijnbaw. Pindahna puseur lembaga ka Bandung lumangsung dina taun 1928, babarengan jeung ngadegna gedong anyar pikeun laboratorium panalungtikan Géologi.  Wangunan nu kiwari jadi Gedong Musieum Géologi téh réngsé dipigawé ku pemborong Liem A. Goh ti Bandung dina waktu ngan 11 bulan, ngalibetkeun teu kurang ti 300 pagawé kalawan méakkeun waragad 400.000 Gulden.  Baheula mah ieu gedong téh dingaranan Geologische Museum.

Ieu gedung dirarancang ku Ir. Menalda van Schouwenburg.   Diresmikeun tanggal 16 Méi 1929 babarengan jeung lumangsungna Kongrés élmu Pangaweruh Pasifik ka-IV (Fourth Pasific Science Congress) nu diayakeun di Bandung.

Rohangan koléksi

Ieu musieum ieu mibanda leuwih kurang 30 ribu fosil lengkep. Sajaba ti éta ngoléksi ogé leuwih kurang 25 rébu rupa babatuan nu aya di Indonésia. Di ieu musieum urang bisa meunangkeun informasi ngeunaan iraha sarta kumaha ieu alam dunya bisa ngawujud, sajarah kahirupan ti mangsa ka mangsa, fénoména-fénoména géologi di Indonésia, hubungan antara géologi jeung kahirupan manusa, jeung sajabana ti éta. Koléksi petingan nu nyampak di musieum nyaéta fosil manusa purba Homo éréctus, fosil gajah purba Stegodon trigonocephalus, sarta réplika fosil dinosaurus karnivora nu pangbadagna jeung panggangasna , Tyrannosaurus réx. Di jero musieum aya sababaraha rohangan anu nuduhkeun ka nu ngadongdon rupa-rupa informasi nu patali jeung géologi. éta rohangan pameran téh nyaéta:

Rohangan Géologi Indonésia 
Ieu rohangan ayana di beulah kulon lantey 1. Dina ieu rohangan kapidangkeun rupa-rupa koléksi ngeunaan prosés kaciptana alam dunya. Sajaba ti éta ogé dipintonkeun koléksi-koléksi nu nuduhkeun sajarah kajadian kapuloan di Indonésia nu patali jeung tiori téktonik lémpéng, nyaéta Lémpéng Eurasia, Lémpéng Pasifik, dan Lémpéng Indo-Australia.

Enas-enasna Géologi Indonésia kabagi kana 5 pulo badag jeung kapuloan Maluku. Unggal bagian ngagambarkeun fénoména géologi jeung téktonik nu wincik, di antarana ayana beubeur gunung-seuneu, sésar aktif, jeung lini. Batuan nu pangkolotna kapanggih di Irian Jaya (Papua) nu umurna Pra-Kambrium (604-790 juta taun ka tukang).  Tilu rohangan séjénna némbongkeun batuan jeung mineral, gunung seuneu, jeung kagiatan panalungtikan géologi di Indonésia.

Rohangan Sajarah Kahirupan
Di rohangan sajarah kahirupan digambarkeun prosés kalumangsungan kahirupan ti unggal waktu nu dimimitian ku kajadian ngawujudna bumi kira-kira 4,6 milyar taun ka tukang. Galur raratan kahirupan nu pangprimitifna nu kungsi kapanggih nyaéta Stromatolite. Saterusna kahirupan témbong deui dina mangsa Paleozoikum nu ditandaan ku ayana fosil trilobit, krinoid, jeung tutuwuhan bangsa paku. Mangsa satuluyna, nyaéta mangsa Mésozoikum, nyaéta mangsa jayana sato raksasa nu disebut Dinosaurus. Nya di ieu rohangan dipajangkeun réplika fosil dinosaurus Tyranosaurus réx.  Dina ieu mangsa, Indonésia masih aya di handapeun laut nu ditandaan ku lobana fosil amonit jeung sababaraha wanda fosil invertebrata'' séjénna.

Rohangan geologi jeung kahirupan manusa
Ieu rohangan perenahna di lantéy 2 beulah wétan musieum. Ieu rohangan ngagambarkeun cara panambangan jeung pangolahan mineral katut minyak jeung gas bumi nu geus jadi sumber pangupa-jiwa nagara. Sajaba ti éta, kumaha cara ngamangpaatkeun sumber katut cadangan cai jero taneuh ogé digambarkeun deuih.

Informasi musieum
Alamat: Jalan Diponegoro Nomor 57, Bandung
Telp: 022-721.3822 / 022-721.3934
Buka ti Senén - Kemis jam 09.00-15.30
Saptu - Minggu jam 09.00 - 13.00
Jumaah jeung poé libur nasional tutup.

Catetan

Musieum
Musieum di Indonésia